32005D0070
L 028/41
JURNALUL OFÍCIAL AL UNIUNII EUROPENE
DECIZIA COMISIEI
din 25 ianuarie 2005
de modificare a Deciziei 98/695/CE de stabilire a condițiilor speciale care reglementează importurile de produse pescărești și de acvacultură originare din Mexic, în ceea ce privește desemnarea autorității competente și modelul de certificat de sănătate
[notificată cu numărul C(2004) 4564]
(Text cu relevanță pentru SEE)
(2005/70/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producția și introducerea pe piață a produselor pescărești (1), în special articolul 11 alineatul (1),
întrucât:
(1)
În Decizia 98/695/CE (2) a Comisiei, „Dirección General de Control Sanitario de Productos y Servicios (DGCSPS) de la Secretaría de Salud” este identificată ca fiind autoritatea competentă în Mexic pentru verificarea și certificarea conformității produselor pescărești și de acvacultură cu cerințele Directivei 91/493/CEE.
(2)
În urma restructurării administrației mexicane, autoritatea competentă a devenit „Comisión Federal para la Protección contra Riesgos Sanitarios (CFPRS)”. Această autoritate este în măsură să verifice eficient aplicarea legislației în vigoare.
(3)
CFPRS a dat asigurări oficiale privind respectarea standardelor referitoare la controalele sanitar-veterinare și monitorizarea produselor pescărești și de acvacultură în conformitate cu Directiva 91/493/CEE și privind îndeplinirea unor cerințe de igienă echivalente cu cele prevăzute de directiva menționată anterior.
(4)
Prin urmare, Decizia 98/695/CE ar trebui modificată în consecință.
(5)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 98/695/CE se modifică după cum urmează:
1.
Articolul 1 se înlocuiește cu următorul text:
„Articolul 1
«Comisión Federal para la Protección contra Riesgos Sanitarios (CFPRS)» este autoritatea competentă din Mexic pentru verificarea și certificarea conformității produselor pescărești și de acvacultură cu cerințele Directivei 91/493/CEE.”
2.
La articolul 3, alineatul (2) se înlocuiește cu următorul text:
„(2) Certificatele trebuie să conțină numele, calitatea și semnătura reprezentantului CFPRS, precum și ștampila sa oficială, într-o culoare diferită de cea a altor mențiuni.”
3.
Anexa A se înlocuiește cu textul din anexa la prezenta decizie.
Articolul 2
Prezenta decizie se aplică de la 17 martie 2005.
Articolul 3
Prezenta decizie se adresează statelor membre.
Adoptată la Bruxelles, 25 ianuarie 2005.